เปิดทาง‘โฮลดิง’ถือหุ้นบริษัทย่อยแค่50%
ขีดวงสินทรัพย์ไม่ต่ำกว่า25%แก้เกณฑ์ดึงดูดทุนบริษัทตปท.
26 มี.ค. 2555

ขีดวงสินทรัพย์ไม่ต่ำกว่า25%แก้เกณฑ์ดึงดูดทุนบริษัทตปท.
ก.ล.ต.ตลท.เปิดเกณฑ์ใหม่ “โฮลดิง” ลดถือหุ้นบริษัทย่อยเหลือ 50% จากเดิม 75% คงสินทรัพย์ธุรกิจหลักแต่ละแห่งไม่ต่ำกว่า 25% รวมไม่น้อยกว่า 75% 
แหล่งข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.ได้เปิดรับฟังความคิดเห็นเกี่ยวกับการปรับปรุงหลักเกณฑ์ของบริษัทที่ประกอบธุรกิจหลักโดยการถือหุ้นในบริษัทอื่น (โฮลดิง คอมพานี) ให้มีความยืดหยุ่นและเหมาะสมยิ่งขึ้น เนื่องจากเกณฑ์ปัจจุบันที่กำหนดให้โฮลดิงถือหุ้นในบริษัทย่อยไม่น้อยกว่า 75% อาจเป็นอุปสรรคในทางปฏิบัติ ขณะที่ตามแผนพัฒนาตลาดทุนกำหนดให้ไทยเป็นศูนย์กลางระดมทุนในภูมิภาคอินโดจีนและจีน ซึ่งปัจจุบันมีบริษัทในกลุ่มประเทศดังกล่าวสนใจเข้ามาระดมทุนในรูปแบบโฮลดิงฯ จำนวนมาก แต่ไม่สามารถทำได้ เพราะถือหุ้นในบริษัทย่อยต่ำกว่า 75%
ทั้งนี้ ก.ล.ต.เห็นควรให้ปรับลดสัดส่วนการถือหุ้นของโฮลดิงฯ ในบริษัทย่อยที่เป็นธุรกิจหลักเหลือมากกว่า 50% จากเดิมไม่น้อยกว่า 75% ของจำนวนหุ้นที่มีสิทธิออกเสียง เว้นแต่มีเหตุจำเป็นที่ทำให้ไม่สามารถถือหุ้นได้มากกว่า 50% เพราะมีข้อจำกัดการถือหุ้นตามกฎหมาย หรือข้อจำกัดในการร่วมทุน หรือได้รับสัมปทานจากภาครัฐ โดยในกรณีดังกล่าวให้ถือหุ้นได้ไม่ต่ำกว่า 40% 
ขณะเดียวกันโฮลดิงฯ ต้องพิสูจน์ได้ว่าสามารถเข้าไปมีอำนาจจัดการและดูแลรับผิดชอบบริษัทย่อยที่เป็นธุรกิจหลักได้ ยกเว้นกรณีที่โฮลดิงฯ ได้รับการยกเว้นให้ถือหุ้นได้ต่ำกว่า 50% แต่ในกรณีนี้บริษัทต้องมีมาตรการในการติดตามดูแลการบริหารงานของบริษัทย่อย เพื่อรักษาผลประโยชน์ในเงินลงทุนของโฮลดิงฯ 
นอกจากนี้ เพื่อป้องกันไม่ให้โฮลดิงฯ กลายเป็นบริษัทเพื่อการลงทุน (อินเวสเมนต์ คอมพานี) ก.ล.ต.จึงกำหนดให้บริษัทย่อยที่เป็นธุรกิจหลักแต่ละแห่งต้องมีขนาดสินทรัพย์ไม่น้อยกว่า 25% ของสินทรัพย์รวมของโฮลดิงฯ และเมื่อรวมสินทรัพย์ของบริษัทย่อยที่เป็นธุรกิจหลักทุกแห่งจะต้องมีขนาดสินทรัพย์ไม่น้อยกว่า 75% ของสินทรัพย์รวมโฮลดิงฯ 
ส่วนเงินลงทุนในกลุ่มบริษัทที่ไม่ใช่ธุรกิจหลักหรือหลักทรัพย์กำหนดให้มีสัดส่วนน้อยกว่า 25% ของสินทรัพย์รวมของโฮลดิงฯ
สำหรับคุณสมบัติของบริษัทย่อยที่เป็นธุรกิจหลัก ก.ล.ต.ได้ยกเว้นข้อกำหนดที่บังคับให้โฮลดิงฯ ต้องส่งกรรมการอิสระและกรรมการตรวจสอบไปนั่งในบริษัทย่อย เพราะมีหลักเกณฑ์ที่โฮลดิงฯ ต้องพิสูจน์ได้ว่ามีอำนาจในการจัดการและควบคุมอยู่แล้ว แต่ในกรณีที่เป็นธุรกิจหลักในต่างประเทศมีข้อกำหนดให้ต้องมีกรรมการที่มีภูมิลำเนาในไทยอย่างน้อย 1 คน
แหล่งข่าวเปิดเผยด้วยว่า นอกจากหลักเกณฑ์ของ ก.ล.ต.แล้ว ตลาดหลักทรัพย์แห่งประเทศไทย (ตลท.) ยังได้แก้ไขเกณฑ์ในการรับหลักทรัพย์ประเภทโฮลดิงฯ เข้าจดทะเบียนให้สอดรับกัน โดยมีสาระสำคัญในการลดสัดส่วนการถือหุ้นของโฮลดิงฯ ในบริษัทแกน (บริษัทย่อยที่เป็นธุรกิจหลัก) เหลือ 50% และในกรณีที่มีการถือหุ้นเป็นทอดๆ ทุกทอดต้องมากกว่า 50% จากเดิมที่กำหนดให้ถือหุ้นไม่น้อยกว่า 75% 
“การรับฟังความเห็นจะมีไปถึงวันที่ 10 เม.ย.นี้ ซึ่งการปรับปรุงเกณฑ์ดังกล่าวนอกจากทำให้สอดคล้องกับเกณฑ์ของต่างประเทศแล้ว ยังเป็นการสนับสนุนให้ตลาดทุนไทยสามารถแข่งขันกับตลาดทุนอื่นได้ด้วย” แหล่งข่าวเปิดเผย